Sarnaselt mullusele on ka sel talvel õnnistatud Eestimaad tohutu lumerikkusega. Samas muudab see keeruliseks mitte ainult inimeste vaid ka metsloomade elu. Mismoodi  paks lumi loomade elu mõjutab ning kas inimestel on kuidagi võimalust neile appi minna? Nendel teemadel vestleme Tartu Ülikooli zooloogia õppetooli lektori Harri Valdmanniga. Keskkonnatelgi rubriigis aga uurime, kuidas saavad maa- ja linnalapsed puude osas targemaks. Nimelt seisab Tartu raeplatsil Jõululodi, mille õpitubades saavad koolilapsed saagida, raiuda, meisterdada ning teha tutvust erinevate puuliikidega. Kella 11 uudiste järel võib igaüks sirutada liikmeid virgutusvõimlemisega. Seejärel aga siirdume  juttudega kööki. Poest ostetud maiustuste kõrval sobiks kingikotti ju imehästi ka isevalmistatud šokolaaditrühvel? Nõuandeid, kuidas kodustes tingimustes trühvleid teha annavad Tartu kohviku Chocolaterie Pierre töötajad Ene-Reet Vaher ning Martin Lees.      Muusikaline kujundaja Viive Ernesaks võttis Vikerraadio pakkumise tulla taas virgutusvõimlemise klaverisaatjaks puiklemata vastu. Tema sõnul on ta aasta  jooksul uusi virgutusvõimlemisi raadiost jälginud, mõnikord kaasa võimelnud ning treenerite naljade peale muianud. Kui siiani tegid treenerid esmaspäevast reedeni kell 11.05 oma võimlemiskava olemasoleva muusikapala järgi, siis seekord näitas juhendaja Martin Kõrv harjutuse ette ja klaverisaatja Viive Ernesaks improviseeris muusika.    1. Pane parem jalg vasaku jala tagant risti ja too parem käsi üles - venita paremat külge     2. Vii mõlemad käed üles...     3. ... ja too paremalt kõrvalt ringiga alla ning vii vasakult üles tagasi - suured ringid ülakehaga    4. Seisad vasakul jalal, parem jalg on sirutatud kõrvale, kõverda seda põlvest, seejärel siruta põlvest ja vii vasaku kõrvale tagasi